Europos ekonomikos ir socialinių reikalų komiteto nuomonė dėl Pasiūlymo dėl Tarybos direktyvos dėl visuotinio minimalaus tarptautinių subjektų grupių apmokestinimo lygio užtikrinimo Sąjungoje

(COM(2021) 823 final – 2021/0433 (CNS))

(2022/C 290/09)

Pranešėjas Krister ANDERSSON Bendrapranešėjis Petru Sorin DANDEA

Prašymas pateikti nuomonę Europos Sąjungos Taryba, 2022 2 10 Teisinis pagrindas Sutarties dėl Europos Sąjungos veikimo 115 straipsnis Atsakingas skyrius Ekonominės ir pinigų sąjungos, ekonominės ir socialinės sanglaudos skyrius Priimta skyriuje 2022 3 3 Priimta plenarinėje sesijoje 2022 3 23 Plenarinė sesija Nr. 568 Balsavimo rezultatai (už / prieš / susilaikė) 197 / 1 / 5

1. Išvados ir rekomendacijos

1.1. Komisijos pasiūlymu siekiama į ES perkelti GloBE pavyzdines taisykles, įtrauktas į EBPO ir G20 įtraukios sistemos 2 ramstį. EESRK palankiai vertina tai, kad Komisija dirba visiškai atsižvelgdama į tarptautines diskusijas ir susitarimus, ir tvirtai remia Komisijos tikslus.

1.2. EESRK pritaria Komisijai, kad „visuotinio minimalaus mokesčio reformos veiksmingumas ir teisingumas labai priklauso nuo jos įgyvendinimo visame pasaulyje“. EESRK mano, kad labai svarbu, jog derybos būtų sėkmingos ir baigtos laiku. Kad taisyklės būtų veiksmingos ir neiškraipytų konkurencijos, būtinas bendras jų įgyvendinimas visame pasaulyje.

1.3. EESRK tvirtai pritaria Komisijai, kad „būtina užtikrinti vienodą EBPO pavyzdinių taisyklių įgyvendinimą ES“ ir kad „tai galima pasiekti tik centralizuotai priimant teisės aktus ir vienodai juos perkeliant į nacionalinę teisę“.

1.4. Nors labai svarbu, kad techninės diskusijos ir parengiamasis darbas jau vyksta ES lygmeniu, EESRK atkreipia dėmesį į tai, kad EBPO vis dar rengia tolesnes išsamias taisykles ir aiškina apibrėžtis. Todėl valstybės narės turėtų atkreipti dėmesį į visas šiuo metu vykstančių EBPO derybų rekomendacijas ir darbo rezultatus ir juos įtraukti.

1.5. EESRK remia bet kokias pastangas, kuriomis siekiama mažinti Europos įmonių ir mokesčių institucijų išlaidas, susijusias su reikalavimų laikymusi kuriant naująją sistemą. Visiškas 2 ramsčio įgyvendinimas bus sudėtingas ir pareikalaus daug laiko bei didelių tiek įmonių, tiek mokesčių institucijų pastangų. Tikimasi, kad artimiausiais mėnesiais EBPO pateiks svarbias apsaugos, supaprastinto administracinių dokumentų pateikimo taisykles ir t. t., kuriomis galėtų būti palengvintas naujosios mokesčių sistemos įgyvendinimas tiek įmonėms, tiek ir mokesčių institucijoms. Šios taisyklės turėtų būti įtrauktos į direktyvą.

1.6. EESRK mano, kad valstybių narių parlamentų priimtos konkrečios mokesčių nuostatos, kuriomis sąmoningai skatinamos investicijos ir pastangos užimtumo srityje, neturėtų būti neutralizuojamos pavyzdinėmis taisyklėmis. Svarbu skatinti kurti žalesnę ir skaitmenizuotą ekonomiką, o mokesčiai turėtų būti svarbūs to siekiant.

1.7. EESRK ragina į direktyvą įtraukti nuostatą, pagal kurią būtų galima taikyti direktyvą dėl ginčų sprendimo, bent jau tarp valstybių narių, sprendžiant ginčus, susijusius su 2 ramsčiu.

1.8. Komitetas sutinka, kad už direktyvos nuostatų nesilaikymą būtų taikomos sankcijos, ir ragina valstybes nares atlikti išsamius mokestinius patikrinimus, siekiant užtikrinti visišką direktyvos nuostatų laikymąsi.

1.9. EESRK ragina peržiūrėti ES nebendradarbiaujančių trečiųjų šalių, susijusių su mokesčių rinkiniu, sąrašą.

1.10. EESRK norėtų atkreipti dėmesį į tai, kad teisingo tarptautinių įmonių apmokestinimo visuomenė prašo jau seniai, ir tikisi greito susitarimo dėl 2 ramsčio ES ir visame pasaulyje.

2. Bendra informacija ir Komisijos pasiūlymas

2.1. Komisijos pasiūlymu dėl direktyvos dėl visuotinio minimalaus tarptautinių subjektų grupių apmokestinimo lygio užtikrinimo Sąjungoje siekiama į ES perkelti EBPO pavyzdines taisykles visuotinio minimalaus apmokestinimo lygio įgyvendinimo vidaus rinkoje (EBPO / Įtrauki sistema (pavyzdinės taisyklės), nustatant vienodas taisykles ir jų įgyvendinimą ( 1 )

2.2. Šimtmečius galiojusios nacionalinės ir tarptautinės apmokestinimo taisyklės nebeatitinka kai kurių šiandien taikomų naujųjų verslo modelių. Daugelis įmonių neturi fizinės buveinės daugelyje šalių, todėl jos nemoka pelno mokesčio tose jurisdikcijose tokiu pat mastu kaip fiziškai įsikūrusios įmonės ( 2 )

2.3. Po 2008–2009 m. finansų krizės valstybių biudžetai patyrė spaudimą. Visi šie veiksniai prisidėjo prie EBPO proceso, skirto spręsti mokesčių bazės erozijos ir pelno perkėlimo (BEPS) problemą.

2.4. Po 2015 m. EBPO BEPS projekto G20 ir EBPO įtraukios sistemos (ĮS) nariai susitarė, kaip spręsti problemą, susijusią su didėjančiais mokesčių iššūkiais, kylančiais dėl ekonomikos skaitmeninimo.

2.5. Suderintas dokumentų rinkinys apima du ramsčius, kuriuose dalyvauja visų sektorių įmonės. 2 ramstis taikomas verslo grupėms, kurių bendra grupės apyvarta sudaro mažiausiai 750 mln. EUR, o pagal 1 ramstį nustatomas dalinis teisių apmokestinti perteklinį pelną perskirstymas subjektams, kurių jurisdikcijai priklauso rinkos, o pagal 2 ramstį nustatomas minimalus 15 proc. efektyvusis apmokestinimo lygis ( 3 ) . EBPO pavyzdines taisykles sudaro 70 puslapių labai sudėtingų ir techninių taisyklių, įskaitant 10 puslapių apibrėžčių, siekiant taikyti bendrą požiūrį į visuotinį minimalų apmokestinimą.

2.6. 2 ramstį sudaro dvi vidaus taisyklės: i) pajamų įtraukimo taisyklė (PĮT) ir ii) jos stiprinimo priemonė – taisyklė dėl nepakankamai apmokestinamų mokėjimų, kartu žinomos kaip „Pasiūlymo dėl visuotinės kovos su mokesčių bazės erozija“ (GloBE) taisyklės, ir sutartimi grindžiama taisyklė – apmokestinimo taisyklė (STTR).

2.7. Pasiūlymu reikalaujama, kad pagrindinis patronuojantysis subjektas sumokėtų papildinį mokestį, t. y. visos grupės trūkstamą mokestį toje jurisdikcijoje, kurioje ji reziduoja. Atitinkamai mokestines pajamas surinks ta jurisdikcija, o tai reiškia mokestinės teisės ir mokestinės pajamos yra kitoje jurisdikcijoje. Šalys neprivalo padidinti savo mokesčio tarifo iki minimalaus lygio.

2.8. Jei pagrindinis patronuojantysis subjektas įsikūręs šalyje, kuri nėra priėmusi PĮT, įsigalioja TNAM, pagal kurią jurisdikcijos, kuriose ta tarptautinių subjektų grupė (TSG) vykdo veiklą, privalo atsisakyti atskaitymų arba kitaip pakoreguoti grupės įmonių mokestines prievoles taip, kad būtų surinktas visas papildinis mokestis.

2.9. Jurisdikcijos skiriamas bendras papildomas mokestis grindžiamas jurisdikcijai tenkančia visų grupės darbuotojų ir materialiojo turto dalimi jurisdikcijose, kurios yra priėmusios TNAM nuostatas.

2.10. Kiekvienos jurisdikcijos papildinio mokesčio apskaičiavimas apima dėl veiklos pagrindo neįtraukiamų pajamų išimtį, o tai galiausiai leidžia tam tikrą pajamų sumą apmokestinti mažesniu nei minimalus efektyvusis tarifas. Iš pradžių neapmokestinamos pajamos sudaro 10 proc. vietos darbo užmokesčio sąnaudų ir 8 proc. vietoje naudojamo nematerialiojo turto vertės, o per dešimties metų laikotarpį jos sumažinamos iki 5 proc. kiekvienos iš šių mažiausių reikšmių.

2.11. EBPO pavyzdinėse taisyklėse, apskaičiuojant efektyviuosius mokesčių tarifus, remiamasi finansinėmis ataskaitomis su sudėtingais patikslinimais. Jose taip pat numatyta galimybė jurisdikcijai įteisinti vidaus minimalaus papildinio mokesčio apskaičiavimą, tokiu atveju papildinis mokestis priskiriamas tai jurisdikcijai ir surenkamas toje jurisdikcijoje, todėl mokestinės pajamos iš jurisdikcijos į kitą jurisdikciją nepervedamos.

2.12. EBPO jau pažadėjo 2022 m. pirmąjį ketvirtį pateikti Pavyzdinių taisyklių komentarą, kuriame bus paaiškintas taisyklių aiškinimas ir parengtos tolesnės gairės / paaiškinimai dėl apsaugos taisyklių ir administracinių gairių. Galima tikėtis tolesnių paaiškinimų.

2.13. Siekiant išvengti iškraipymų ir užtikrinti vienodas sąlygas ir Europos konkurencingumą, labai svarbu, kad taisyklės pasaulyje būtų vienodai aiškinamos ir įgyvendinamos vienodai turinio ir laiko požiūriu ( 4 )

2.14. 21-ojo amžiaus verslo apmokestinimas , į Komisijos pasiūlymą įtrauktos tik GloBE pavyzdinės taisyklės, įtrauktos į EBPO ir G20 įtraukios sistemos 2 ramstį. 1 ramstis nėra taip gerai išplėtotas kaip 2 ramstis. Šiai paketo daliai taip pat gali būti taikoma ES direktyva Remiantis Komisijos komunikatu, į Komisijos pasiūlymą įtrauktos tik GloBE pavyzdinės taisyklės, įtrauktos į EBPO ir G20 įtraukios sistemos 2 ramstį. 1 ramstis nėra taip gerai išplėtotas kaip 2 ramstis. Šiai paketo daliai taip pat gali būti taikoma ES direktyva ( 5 )

2.15. Direktyvos taikymo sritis apibrėžiama atsižvelgiant į Sąjungoje esančius į grupę įeinančius subjektus, kurie priklauso TSG arba didelėms vietos subjektų grupėms ir kurių konsoliduotosios grupės pajamos bent dvejus iš ketverių ankstesnių metų viršija 750 mln. EUR.

2.16. Direktyvoje numatyta, kad tais atvejais, kai pagrindinis patronuojantysis subjektas yra ne ES ir priklauso jurisdikcijai, kuri netaiko reikalavimus atitinkančios PĮT, visiems jo į grupę įeinantiems subjektams, esantiems jurisdikcijose, kuriose taikoma tinkama TNAM sistema, bus taikoma TNAM. Tokiomis aplinkybėmis valstybėje narėje esantiems į TSG įeinantiems subjektams valstybėje narėje bus taikomas papildinis mokestis, kuris paskirstomas pagal dviejų veiksnių formulę, apskaičiuotą atsižvelgiant į TSG sudarančių subjektų mažas apmokestinamas pajamas.

2.17. Direktyvoje nustatytos „ reikalavimus atitinkančių pajamų “, t. y. pakoreguotų pajamų, į kurias reikia atsižvelgti apskaičiuojant faktinį mokesčio tarifą, nustatymo taisyklės. Siekiant apskaičiuoti šias pajamas, būtina nurodyti į grupę įeinančių subjektų finansinių ataskaitų grynąjį pelną arba nuostolį per finansinius metus. Nustatyti koregavimai, atsižvelgiant į skirtumą tarp finansinės apskaitos ir mokesčių apskaitos, yra labai sudėtingi. Pagrindiniai koregavimai yra susiję su reikalavimais, kai reikia pranešti apie pajamas ir (arba) išlaidas, tačiau, pavyzdžiui, nepripažįstami maži atidėjiniai lengvatiniam pajamų iš patentų apmokestinimui, o pripažįstamas ilgalaikio turto pagreitintas nusidėvėjimas.

2.18. Aprašomos į grupę įeinančio subjekto finansinių metų „ pakoreguotų įtrauktųjų mokesčių “ apskaičiavimo taisyklės. Pagrindinis principas paskirstant įtrauktuosius mokesčius yra priskirti juos jurisdikcijai, kurioje buvo uždirbtas pagrindinis pelnas, kuriam taikomi šie mokesčiai. Siekiant užtikrinti šį principą, direktyvoje taip pat numatytos specialios taisyklės dėl tarpvalstybinių mokesčių arba pajamų srautų nuolatinės buveinės, skaidraus subjekto, kontroliuojamosios užsienio bendrovės, hibridinio subjekto arba dividendų mokesčių atveju.

2.19. Direktyvoje apibrėžiamas efektyvusis tarifas kaip santykis tarp į grupę į įeinančių subjektų pakoreguotųjų įtrauktųjų mokesčių ir į grupę įeinančių subjektų per finansinius metus gautų pakoreguotų pajamų konkrečioje jurisdikcijoje. Atsižvelgiant į visuotinį susitarimą ir siekiant užtikrinti perkėlimą į nacionalinę teisę, direktyvoje nustatytas 15 proc. minimalus efektyvusis mokesčio tarifas, taikomas pagal GloBE pavyzdines taisykles.

2.20. Siekiant sumažinti reikalavimų laikymosi naštą mažos rizikos atvejais, minimalioms pelno sumoms taikoma de minimis požiūrio išimtis. Tai taikoma, kai į TSG įeinančių subjektų pelnas tam tikroje jurisdikcijoje neviršija 1 mln. EUR, o pajamos yra mažesnės nei 10 mln. EUR.

2.21. Specialios taisyklės taikomos susijungimų, įsigijimų, bendrųjų subjektų ir daugiašalių TSG atveju. Jame numatyta, kad susijungimo arba atskyrimo atveju grupės nariams taikoma konsoliduotųjų pajamų riba. Kai TSG, kuriai taikomos taisyklės, įsigyja arba parduoda į grupę įeinantį subjektą, toks į grupę įeinantis subjektas tais metais turėtų būti laikomas abiejų grupių dalimi, su tam tikrais GloBE pavyzdinėms taisyklėms taikyti naudojamų požymių verčių koregavimais (įtrauktieji mokesčiai, reikalavimus atitinkantis darbo užmokestis, reikalavimus atitinkantis materialusis turtas, GloBE atidėtųjų mokesčių turtas).

2.22. Direktyvoje yra mokesčių neutralumo ir paskirstymo sistemos taisyklės. Siekiant išvengti nepageidaujamų rezultatų, pavyzdžiui, neproporcingo TNAM papildinio mokesčio prievolės TSG, direktyvoje numatytos specialios pagrindinio patronuojančiojo subjekto pelno apskaičiavimo taisyklės, kai toks subjektas yra pereiginis subjektas arba jam taikoma išskaitytinų dividendų tvarka ( 6 )

2.23. Pagal direktyvą į TSG įeinantis subjektas, esantis valstybėje narėje, įpareigojamas pateikti papildinio mokesčio informacijos deklaraciją, nebent TSG pateikia deklaraciją kitoje jurisdikcijoje, su kuria valstybė narė yra sudariusi susitarimą dėl kompetentingos institucijos, leidžianti automatiškai keistis kasmetine mokesčių informacijos deklaracija. Reikalaujamą mokesčių deklaraciją reikia pateikti per 15 mėnesių nuo finansinių metų, su kuriais ji susijusi, pabaigos.

3. Bendrosios pastabos

3.1. EESRK palankiai vertina Komisijos pasiūlymą dėl direktyvos, kuria siekiama perkelti 2 ramsčio nuostatas į ES teisinę sistemą ir vidaus rinką. EESRK tvirtai remia ir vertina tai, kad Komisija derina savo darbą su tarptautinėmis diskusijomis ir susitarimais. EESRK atkreipia dėmesį į tai, kad susitarimas netaikomas įmonėms, kurių dydis nesiekia tam tikrų ribų, tačiau taisyklės yra bendros ir, pasak EBPO, bus taikomos šimtams įmonių. Kiekviena į pasiūlymo taikymo sritį patenkanti verslo grupė gali turėti daug nuolatinių buveinių ir patronuojamųjų įmonių.

3.2. EESRK pažymi, kad keturios šalys iš visų derybose dėl Įtraukios sistemos dalyvaujančių šalių nesutiko su paketu, palyginti su 137 šalimis, kurios pasirašė visuotinį susitarimą. ES direktyva dėl minimalaus mokesčio gali suteikti papildomų apsaugos priemonių nuo žalingos BEPS praktikos, o EESRK remia ir visada rėmė BEPS projekto tikslus, siekiant užtikrinti tvarius ES viešuosius finansus.

3.3. EESRK pritaria Komisijai, kad „visuotinio minimalaus mokesčio reformos veiksmingumas ir teisingumas labai priklauso nuo jos įgyvendinimo visame pasaulyje“. EESRK mano, kad labai svarbu, jog derybos būtų sėkmingos ir baigtos laiku. Kad taisyklės būtų veiksmingos ir neiškraipytų konkurencijos, būtinas bendras jų įgyvendinimas visame pasaulyje.

3.4. EESRK mano, kad EBPO ir G20 įtraukios sistemos 1 ir 2 ramsčiai turėtų būti traktuojami kaip išsamus ir tarpusavyje integruotas rinkinys. Labai svarbu nuosekliai įgyvendinti abu ramsčius. EESRK ragina valstybes nares ir Komisiją aktyviau derėtis per EBPO, siekiant kuo greičiau visame pasaulyje įgyvendinti 1 ramstį.

3.5. EESRK pritaria Komisijai, kad reikia imtis veiksmų ES lygmeniu ir kad „būtina užtikrinti vienodą EBPO pavyzdinių taisyklių įgyvendinimą ES“. Be to, EESRK pritaria, kad „tai galima pasiekti tik centralizuotai priimant teisės aktus ir vienodai juos perkeliant į nacionalinę teisę“ ( 7 ) . EESRK pabrėžia, kad direktyvoje turi būti laikomasi pagrindinių laisvių ir Sutartyje numatytų įsipareigojimų bei kompetencijų.

3.6. ES procesą palengvina tai, kad visos valstybės narės dalyvavo EBPO ir Įtraukios sistemos svarstymuose arba vėliau pritarė rezultatams. EESRK norėtų atkreipti dėmesį į tai, kad teisingas tarptautinių įmonių apmokestinimas yra seniai išsakytas visuomenės prašymas, ir tikisi greito susitarimo dėl 2 ramsčio ES ir visame pasaulyje.

3.7. Nors labai svarbu, kad techninės diskusijos ir parengiamasis darbas jau vyksta ES lygmeniu, EESRK atkreipia dėmesį į tai, kad EBPO vis dar rengia tolesnes išsamias taisykles ir aiškina apibrėžtis. Todėl valstybės narės turėtų atkreipti dėmesį į visas šiuo metu vykstančių EBPO derybų rekomendacijas ir darbo rezultatus ir juos įtraukti, nes reikėtų vengti direktyvos keitimo ar papildymo proceso. Taip pat svarbu, kad ES atidžiai apsvarstytų, kada trečiųjų šalių jurisdikcijos įgyvendins šį reikalavimą.

3.8. EESRK pritaria Komisijos pasirinkimui remtis dideliu tarptautiniu mastu atliktu parengiamuoju darbu ir pasinaudoti EBPO poveikio vertinimu rengiant šiuo metu nagrinėjamą pasiūlymą, nedubliuojant darbo nauju poveikio vertinimu. Vis dėlto EESRK palankiai vertintų direktyvos dalių, kuriomis ji suderinama su ES teise, poveikio vertinimą. EESRK ragina atlikti tokią analizę ir ją viešai paskelbti.

3.9. EESRK atkreipia dėmesį ir supranta, kad reikia laikytis ES teisės reikalavimų. Lengviausias, bet nebūtinai vienintelis būdas būtų PĮT nuostatų taikymas tik vidaus situacijoms.

3.10. Ataskaitų pagal šalis teikimo taisykles ir KMVD direktyvą. EESRK sutinka su Komisija, kad yra pageidautina įtraukti ribotą mokesčių mokėtojų skaičių ir kad 750 mln. EUR riba „dera su EBPO pavyzdinėmis taisyklėmis ir atitinka ES teisės reikalavimus“ ( 8 ) , taigi, atitinka proporcingumo principą. EESRK pažymi, kad ši riba atitinkair KMVD direktyvą.

3.11. EESRK pritaria Komisija, kad minimalus 15 proc. mokesčio tarifas, dėl kurio susitarta EBPO ir G20 BEPS įtraukioje sistemoje, „atspindi visame pasaulyje taikomų pelno mokesčio tarifų pusiausvyrą“ ( 9 ) . Svarbu laikytis vyriausybių sudaryto susitarimo, perkelti taisykles į nacionalinę teisę ir įpareigoti įmones, kurioms taikomas šis susitarimas, mokėti papildinį mokestį. EESRK, remdamasis EBPO susitarimu, taip pat pritaria tam, kad būtų įtraukta su darbo užmokesčio išlaidomis ir materialiuoju turtu susijusi veiklos pagrindo išimtis ir pritaria Komisijos vertinimui, kad „BEPS praktika tikriausiai nebūtų sėkminga“ kai vykdoma reali ekonominė veikla ( 10 )

3.12. EESRK remia bet kokias galimas pastangas, kuriomis siekiama mažinti Europos įmonių ir mokesčių institucijų išlaidas, susijusias su reikalavimų laikymusi kuriant naująją sistemą. Visiškas 2 ramsčio įgyvendinimas bus sudėtingas ir pareikalaus daug laiko bei pastangų. Mokesčių institucijos turės sukurti sistemas ir procedūras naujoms mokestinėms prievolėms apskaičiuoti ir surinkti. Be to, reikės tinkamų ir parengtų darbuotojų, siekiant užtikrinti spartų įgyvendinimą, ir išteklių kitoms tarptautinėms mokesčių kompetencijoms, pavyzdžiui, išankstiniams kainodaros susitarimams (IKS) ir ginčų sprendimo mechanizmams. EESRK ragina mokesčių institucijas pradėti arba dar labiau paspartinti šiuos parengiamuosius darbus, jei norima pasiekti įgyvendinimo terminą (2023 m. sausio mėn.).

3.13. EESRK ragina, kad direktyva dėl ginčų sprendimo būtų taikoma ginčams, susijusiems su 2 ramsčiu, bent jau tarp valstybių narių. Šios naujos mokestinių ginčų sprendimo taisyklės taikomos nuo 2019 m. liepos 1 d. Jos nustatytos Tarybos Direktyvoje (ES) 2017/1852 ( 11 ) ir labai pagerina mokestinių ginčų sprendimą, nes užtikrina, kad įmonės ir piliečiai galėtų greičiau ir veiksmingiau spręsti su mokesčių sutarčių aiškinimu ir taikymu susijusius ginčus.

3.14. EESRK, pagal EBPO susitarimą, pritaria de minimis išimčiai, pagal kurią nuo mokesčio atleidžiama TSG kai jos pelnas neviršija 1 mln. EUR, o pajamos – 10 mln. EUR. Viršutinę ribą laikui bėgant gali tekti peržiūrėti.

3.15. EESRK mano, kad yra svarbu pakankamai anksti pateikti numatytas apsaugos taisykles, kad jas būtų galima perkelti į galutinę direktyvą. Tai svarbu siekiant išvengti nereikalingos administracinės naštos mokesčių mokėtojams ir mokesčių administratoriams.

3.16. EESRK pritaria ketinimui, kad direktyvoje turėtų būti numatytas Komisijos atliekamas PĮT lygiavertiškumo kriterijų vertinimas ir pateiktas trečiųjų šalių jurisdikcijų, atitinkančių lygiavertiškumo kriterijus, sąrašas. Šis sąrašas būtų keičiamas priimant deleguotąjį aktą.

3.17. EESRK atkreipia dėmesį į ES Tarybai pirmininkaujančios Prancūzijos paskelbtą ketinimą užbaigti diskusijas, jei įmanoma, iki 2022 m. balandžio mėn. įvyksiančių rinkimų Prancūzijoje. ES turėtų paskatinti savo prekybos partnerius siekti tokio pat užmojo.

4. Konkrečios pastabos

4.1. Yra svarbu, kad valstybių narių parlamentų priimtos kitos mokesčių nuostatos, kuriomis sąmoningai skatinamos investicijos ir pastangos užimtumo srityje, nėra neutralizuojamos pavyzdinėmis taisyklėmis. Neturėtų būti stabdomos ilgą laiką galiojančios taisyklės, pavyzdžiui, leidžiančios pagreitintą ilgalaikių investicijų nusidėvėjimą, paskatos MTTP veiklai arba naujesnių iniciatyvų, kuriomis siekiama skatinti ekologiškesnės ir labiau skaitmenizuotos ekonomikos plėtrą. Tai taikytina ne tik su pandemija susijusioms ekonomikos atkūrimo iniciatyvoms, bet ir būsimiems technologiniams pokyčiams, kurie turėtų būti skatinami.

4.2. GloBE pavyzdinių taisyklių įgyvendinimas ES turės įtakos galiojančioms Kovos su mokesčių vengimu direktyvos (KMVD) nuostatoms, ir konkrečiai kontroliuojamųjų užsienio bendrovių (KUB) taisyklėms, kurios galėtų sąveikauti su 2 ramsčio pagrindine taisykle – PĮT. Komisijos komunikate dėl 21-ojo amžiaus verslo apmokestinimo įgyvendinimas ES turės įtakos galiojančioms Kovos su mokesčių vengimu direktyvos (KMVD) nuostatoms, ir konkrečiai(KUB) taisyklėms, kurios galėtų sąveikauti su 2 ramsčio pagrindine taisykle – PĮT. Komisijos komunikate dėl 21-ojo amžiaus verslo apmokestinimo ( 12 ) teigiama, kad vyriausybės imasi nevienodų kovos su mokesčių vengimu ir slėpimu priemonių ir dėl tų priemonių nuostatos tapo dar sudėtingesnės ( 13 ) . Net jei nereikia iš dalies keisti Kovos su mokesčių vengimu direktyvos ( 14 ) , bendrų taisyklių veiksmingumo ir administracinės naštos peržiūra galėtų būti naudinga tiek mokesčių administratoriams, tiek įmonėms.

4.3. EESRK pritaria Komisijos nuomonei, kad GloBE pavyzdinių taisyklių perkėlimas į ES teisę turėtų padėti susitarti dėl vis dar nagrinėjamo pasiūlymo dėl Palūkanų ir autorinių atlyginimų direktyvos (PAAD) išdėstymo nauja redakcija.

4.4. EESRK ragina atidžiai stebėti taisyklių veiksmingumą ir administracines išlaidas. Valstybės narės turėtų vengti pernelyg dažnų sprendimų dėl mokesčių, jei jie kenkia visuotinio susitarimo nuostatoms.

4.5. EESRK sutinka, kad už direktyvos nuostatų nesilaikymą būtų taikomos nuobaudos, ir ragina valstybes nares atlikti išsamius mokestinius patikrinimus, siekiant užtikrinti visapusišką direktyvos nuostatų laikymąsi.

4.6. EESRK ragina peržiūrėti ES nebendradarbiaujančių trečiųjų šalių sąrašą, atsižvelgiant į sutarto EBPO mokesčių paketo įgyvendinimą.

4.7. EESRK norėtų atkreipti dėmesį į tai, kad visuomenė jau seniai prašo teisingai apmokestinti tarptautines įmones, ir tikisi greito susitarimo dėl 2 ramsčio ES ir visame pasaulyje.

Briuselis, 2022 m. kovo 23 d. Europos ekonomikos ir socialinių reikalų komiteto pirmininkė Christa SCHWENG

(1) Tarybos direktyva dėl visuotinio minimalaus tarptautinių subjektų grupių apmokestinimo lygio užtikrinimo Sąjungoje, COM(2021) 823 final.

(2) Tai, kokiu mastu kai kurios vadinamosios „skaitmeninės“ įmonės moka pelno mokestį ir kokiose šalyse jį moka, be kita ko, analizavo Matthias Bauer, Digital Companies and Their Fair Share of Taxes: Myths and Misconceptions, ECIPE, 2018 m. vasario mėn. https://ecipe.org/publications/digital-companies-and-their-fair-share-of-taxes/?chapter=all

(3) EBPO ir G20 mokesčių bazės erozijos ir pelno perkėlimo projektas Tax Challenges Arising from the Digitalisation of the Economy Global Anti-Base Erosion Model Rules (Pillar Two), BEPS įtrauki sistema, https://www.oecd.org/tax/beps/tax-challenges-arising-from-the-digitalisation-of-the-economy-global-anti-base-erosion-model-rules-pillar-two.pdf. Apžvalgai taip pat žr. Jefferson VanderWolk, Squire Patton Boggs, Global Minimum Taxation for Large Multinationals, https://www.linkedin.com/feed/update/urn:li:activity:6884197871441207296/.

(4) JAV turi savo minimalaus mokesčio režimą – visuotines nematerialiąsias mažai apmokestinamas pajamas (GILTI), tačiau dabartinis įstatymas, pasak Komisijos, neatitinka PĮT nuostatos. JAV šiuo metu vykdo GILTI reformą, kad tvarka būtų suderinta su 2 ramsčiu. EBPO aptars su JAV ir Įtraukios sistemos narėmis reformuotų GILTI atitikimo 2 ramsčiui sąlygas. Kol nesusitarta dėl tokių sąlygų, Europos įmonės gali atsidurti nepalankioje konkurencinėje padėtyje, net jei įgyvendinta UTPR suteiktų tam tikrą apsaugą.

(5) „Siekdama užtikrinti nuoseklų jo įgyvendinimą visose ES valstybėse narėse, įskaitant tas, kurios nėra EBPO narės ir Įtraukios sistemos dalyvės, Komisija pasiūlys direktyvą dėl 1 ramsčio įgyvendinimo ES“. COM(2021) 251 final, p. 9.

(6) Nustatytos investavimo subjektams taikomos specialios taisyklės dėl efektyviojo mokesčio tarifo, papildinio mokesčio nustatymo, pasirinkimo teisės juos laikyti mokesčių požiūriu skaidriais subjektais ir pasirinkimo teisės taikyti paskirstytojo pelno apmokestinimo metodą.

Kalbant apie paskirstytojo pelno mokesčio sistemas, direktyvoje numatyta, kad kasmet duomenis pateikiančiam subjektui pasirenkant į grupę įeinančius subjektus, kuriems taikoma reikalavimus atitinkanti paskirstytojo pelno mokesčio sistema, apskaičiuojant atitinkamų į grupę įeinančių subjektų pakoreguotus įtrauktuosius mokesčius įtraukiamas numanomas paskirstytojo pelno mokestis.

(7) COM(2021) 823 final, p. 3.

(8) COM(2021) 823 final, p. 3.

(9) COM(2021) 823 final, p. 16.

(10) COM(2021) 823 final, p. 16.

(11) OL C 173, 2017 5 31, p. 29.

(12) COM(2021) 251 final.

(13) Žr. EESRK nuomonę „Verslo apmokestinimas XXI amžiuje“. Dar nepaskelbta.

(14) COM(2021) 823 final, p. 2.